text: Syv F-16-fly fra Skrydstrup sætter kursen mod Tyrkiet og Syrien
  15 juni 2016 kl. 06.12
  Onsdag formiddag letter syv danske F-16 kampfly fra Flyvestation Skrydstrup og sætter kursen mod Incirlik-basen i Tyrkiet, hvorfra de skal operere over Syrien de næste seks måneder.  
  Kampflyene fra Skrydstrup er en del af Danmarks bidrag til kampen mod terrororganisationen  Islamisk Stat (IS) i det borgerkrigshærgede Syrien.
   
  Bidraget består af fire operative kampfly og  tre fly, der skal være i logistisk reserve, og omkring 120 udstationerede medarbejdere fra Flyvestation Skrydstrup. Incirlik-basen ligger omkring 120 km. fra den tyrkisk-syriske grænse.
  Hovedstyrken med piloter, mekanikere og specialister fløj fra Danmark mandag formiddag og vil være klar til at tage imod flyene, når de lander i Tyrkiet.
  Venstre, Konservative, Liberal Alliance, Dansk Folkeparti, Socialdemokraterne samt Radikale står politisk bag beslutningen om at sende  syv F16-fly, 60 specialister fra frømandskorpset og jægerkorpset samt et transportfly afsted til indsatsen mod IS i Syrien.
  I næsten et år frem til oktober 2015 var en lignende styrke og mængde fly fra Skrydstrup udstationeret i Kuwait og deltog herfra i krigen mod IS i Irak.
  
  